ঝুলে থাকল হকি লিগের শিরোপা নিষ্পত্তি
মেরিনার ইয়াংস ও আবাহনী খেলতে চায় শিরোপা নির্ধারণী প্লে-অফভ তবে এর জন‍্য শর্ত আছে তাদের। বিমানবাহিনীর ভারত সফরের জন্য খেলোয়াড় ছেড়ে দিতে হয়েছে বলে দুই দলের চাওয়া ম্যাচটি পরে খেলার। সেটি মেনে নেওয়ারই আভাস মিলেছে, পিছিয়ে গেছে প্লে-অফ। প্রিমিয়ার ভিডিশন হকি লিগ কমিটির সভায় ঠিক করা যায়নি সম্ভাব‍্য তারিখ।মওলানা ভাসানী জাতীয় স্টেডিয়ামে লিগ কমিটি শনিবার বৈঠকে বসেছিল। সেখানে শিরোপার দুই দাবিদার মেরিনার্স ও আবাহনীর ভারত সফরের জন্য বিমানবাহিনীর খেলোয়াড়দের ছেড়ে দেওয়ার বিষয়টি নিয়েই আলোচনা হয়েছে বেশি।গত শুক্রবার মোহামেডান-আবাহনী ম্যাচের ‘কাণ্ডের’ পর জয় পায় আবাহনী। তাতে মেরিনার্সের সঙ্গে তাদের পয়েন্ট সমান হয়। বাইলজ অনুযায়ী প্লে-অফে শিরোপার মীমাংসা হবে। সে অনুযায়ী আগামী রোববার ম্যাচটি আয়োজনের ব্যাপারে দুই দলকে চিঠি দিয়েছিল ফেডারেশন। কিন্তু এদিনের বৈঠকে দুই দলই ম্যাচ আয়োজন পেছানোর দাবিই তুলেছে।লিগের সর্বোচ্চ গোলদাতা মেরিনার্সের সোহানুর রহমান সবুজ বিমানবাহিনীর খেলোয়াড়। আবাহনীর বিপ্লব কুজুরসহ কয়েক জন আছেন সংস্থাটিতে। বিমানবাহিনী এদেরকে নিয়েই ভারত সফরে যাচ্ছে; ৩০ এপ্রিল সফর শেষ করে তাদের দেশে ফেরার কথা।
আবাহনী ম্যানেজার মাহবুব হারুনের আগের দিনই জানিয়েছিলেন প্লে-অফে আপত্তি নেই তাদের। এদিনও বললেন একই কথা, “আগেই বলেছি প্লে-অফ খেলতে আমাদের আপত্তি নেই। আমরা ফেডারেশন শুধু চিঠি দিয়ে জানিয়েছি, খেলাটা বিমানবাহিনী ফেরার পরই হোক।”মেরিনার্স ম্যানেজার হাসান উল্লাহ খান রানারও বললেন একই কথা, “আমরাও প্লে-অফ খেলতে চাই। কিন্তু বিমানবাহিনীর জন্য খেলোয়াড় ছেড়ে দিতে হয়েছে। এই খেলোয়াড়রা ফেরার পর প্লে-অফটা হোক।”তবে কবে নাগাদ ম্যাচটি টার্ফে গড়াবে, সে ব্যাপারে বাহফে (বাংলাদেশ হকি ফেডারেশন) চূড়ান্ত সিদ্ধান্ত নিতে পারেনি। লিগ কমিটির সম্পাদক খাজা তাহের লতিফ মুন্না সাক্ষরিত বিবৃতিতে তারা জানিয়েছে, এ বিষয়ে পরবর্তী কার্যক্রম শিগগির জানানো হবে।

প্রিমিয়ার ডিভিশন হকি লিগ কমিটির সভায় প্লে-অফের দিনক্ষণ চূড়ান্ত হয়নি।